Video: Trouma is 'n monster – Dan Roodt in gesprek met Mariandra Heunis – praag.co.za
Mariandra Heunis, weduwee van plaasmoordslagoffer Johann Heunis, praat openhartig oor hoe sy die voorval wat in haar woorde "ons gesin uitmekaar geruk het" oorkom het. Binne twee weke ná haar man se dood moes sy begrafnis hou en geboorte aan 'n seuntjie, hul vierde kind, skenk. Drie jaar lank het sy vir die saak teen plaasmoorde geveg, hier en oorsee, maar ná vele dreigemente gekies vir haar en haar kinders se veiligheid en ietwat teruggetree uit die stryd. "My hart is altyd by die saak, maar ek moes terugtree op 'n persoonlike vlak… Ons is 'n volk van oorwinnaars, ons oorleef," sê sy.
Haar man was die broodwinner en ná sy dood moes sy dringend 'n inkomste verdien deur by dieselfde begrafnisonderneming te gaan werk wat haar man se teraarderbestelling hanteer het. Op hierdie ongewone wyse het sy 'n nuwe beroep betree en is vandag 'n volwaardige begrafnisondernemer. "Ons werk nie met die dood nie, ons werk met liefde," sê sy. "Ek het ook aan die ander kant van die tafel gesit, ek verstaan werklik die proses, ek verstaan die rouproses, ek verstaan trouma." Haar verhaal is een van dapperheid, herstel en om vir haar oorlede man "die beste weduwee te wees wat daar bestaan". Sy tree insgelyks op as rouberader, troumaberader, lewensafrigter en motiveringspreker. "Ek het self hierdie pad gestap, dit is my roeping," meen sy.
Kyk die video op die praag-YouTube-kanaal.
Skrywer Dan RoodtGepubliseer op 12 Mei 2020 13 Mei 2020 Kategorieë Video, VideoSleutelwoord Amerika, begrafnis, begrafnisondernemer, Dan Roodt, geregtigheid, Johan Heunis, Mariandra Heunis, plaasmoorde, swede